# Suomen FAO -toimikunnan kokous PÖYTÄKIRJA

28.11.2019

Osallistujat: Jyri Ollila (pj.)/MMM, Sanna-Liisa Taivalmaa/UM, Katharina Bäckman/UM, Sirpa Sarlio/STM, Ralf Lopian/MMM, Jarmo Salonen/MMM, Marja-Liisa Tapio-Biström/MMM, Heikki Granholm/MMM, Jenna Kettunen/Solidaarisuus, Marketta Sipi/HY, Juha Ruippo/MTK, Erja Mikkola (Johanna Laiho-Kauranne sij.)/Luke, Heli Kuusipalo/THL, Sebastian Hielm/MMM, Aulikki Hulmi/ROO, Sanna Luomanperä/ROO, Noora Uusi-Ranta/ROO, Eija Napoli/ROO, Anna Santala (siht.)/MMM. Videoyhteys Rooman suurlähetystöön.

1. Teemakeskustelu: ravitsemuksen ja terveyden monimuotoinen yhteys (Sirpa Sarlio, STM), ravitsemuksen kestävyysnäkökulma (Heli Kuusipalo, THL)

Ennen teemakeskustelua puheenjohtaja mainitsi loka-marraskuussa Helsingissä toteutuneista korkeantason vierailuista sekä niiden yhteydessä järjestetyistä seminaareista: FAO/ADG René Castro (mm. ilmasto), DEVCO yp. Leonardo Mizzi (erityisesti Afrikka asiat nousivat esiin) sekä Scaling Up Nutrition (SUN) koordinaattori Gerda Verburg. Vierailut hoidettiin UM:n ja MMM:n yhteistyöllä.

Sirpa Sarlio kertoi ravitsemuksen ja terveyden välisestä yhteydestä. Global Nutrition Report 2018: virheravitsemus on tärkein ihmisten tautitaakkaan vaikuttava tekijä. Esimerkiksi tupakalla, alkoholilla ja liikunnalla on huomattavasti vähäisempi vaikutus terveyteen. Epäterveellinen ruokavalio on keskeinen terveitä elinvuosia vähentävä riskitekijä globaalisti. Yleisimpiä ravitsemusriskejä ovat täysjyväviljojen, pähkinöiden, kasvisten ja hedelmien liian vähäinen määrä, hiilihydraattien huono laatu sekä liiallinen suolan ja sokeripitoisten virvoitusjuomien määrä. Eri tuloryhmien välillä on eroja, mutta missään tuloryhmässä ei esimerkiksi syödä tarpeeksi täysjyväviljatuotteita. Suurimmassa osassa maista (88 %) esiintyy useita ravitsemusriskejä samanaikaisesti. Eri riskitekijöitä saattaa esiintyä samassa perheessä ja samalla ihmisellä eri aikoina. Eniten moniongelmallisuutta esiintyy Afrikassa.

Suomen ongelmat ovat saman tyyppisiä kuin kehitysmaissa, pois lukien aliravitsemus (joskin aliravitsemusta saattaa esiintyä vanhusväestön kohdalla). Suomen tautitaakkaan vaikuttavat eniten korkea verenpaine sekä virheellinen ravitsemus, jotka vaikuttavat mm. sydän- ja verisuonitauteihin, diabetekseen sekä moniin eri syöpiin. Vain joka 5. suomalainen syö tarpeeksi kasviksia, hedelmiä ja marjoja. Punaisen ja prosessoidun lihan liiallinen käyttö on erityisesti suomalaisten miesten ongelma. Suomessa on 2,5 miljoonaa ylipainoista aikuista (BMI ≥ 25,0 kg/m2).

Heli Kuusipalo tarkasteli ruoka- ja ravitsemuspoliitikoita terveyden ja kestävyyden näkökulmasta. YK:n ravitsemusvuosikymmen 2016-2025 koskettaa koko ruokajärjestelmää ja sen kaikkia osa-alueita. Globaalin ylipainon lisääntymisestä Kuusipalo otti esimerkiksi Malawin, jossa liikalihavuus ja ylipaino on suurin kansanterveysongelma. Malawin kansallinen ravitsemusstrategian tavoitteena on vähentää lasten, nuorten ja aikuisten ylipainoa 5 %. Malawissa erityisesti kaupungistumisen mukanaan tuomat ruokavalion muutokset aiheuttavat ylipainoa. Lisäksi ylipaino yhdistetään terveyteen ja hyvinvointiin, koska se aiheutuu ”ravinnosta (rasvat, lihat), joita köyhillä ei ole varaa ostaa”. Malawin School Meal Programmissa jaetaan koululaisille kuppi vahvistettua soija-maissipuuroa päivässä (vrt. Suomen kouluruokailu).

Kuusipalo kertoi lisäksi Suomen päiväkodeissa toteutettua Luontoaskel hyvinvointiin hankkeesta, joka tukee kestävästi päiväkotien kestävän kehityksen työtä.

Heikki Granholm viittasi Nexus –ajatteluun (ruoka-vesi-metsä-energia) ja toivoi, että puhdas vesi otetaan Suomen mallissa jatkossa mukaan myös ravitsemusnäkökulman osalta. Aulikki Hulmi totesi, että ravitsemuskeskustelu on jokapäiväistä Roomassa, ei ole kyse vain ruuan määrästä vaan myös laadusta. Nexus –ajattelu tulee sisällyttää myös FAO:n pääjohtaja Qu:n Hand in Hand –aloitteeseen.

Puheenjohtaja päätti keskustelun Gerda Verburgin esiin nostamaan ”stunted children is stunted economy”.

Molemmat esitykset pöytäkirjan liitteenä.

1. Ruokaturvakomitea, CFS, 14.-18.10 Rooma

Sanna-Liisa Taivalmaa kertoi lokakuun ruokaturvakomitean (CFS) istunnosta sekä Suomen kouluruokailu –sivutapahtumasta. Alivaltiosihteeri Kalkku piti puheen Maailman ruokapäivätapahtumassa. Suomen valtuuskunta tapasi pääjohtaja Qu:n. Suomi toimi EU:n puheenjohtajana ja piti EU:n puheenvuorot. CFS:ssä oli vain yksi päätösasia, joka koski seuraavan neljän vuoden työohjelmaa (MYPOW). Vuoden 2020 kokouksessa on kaksi laajaa päätösasiaa: ”Voluntary guidelines on food systems and nutrition” ja ”Agroecological and other Innovatives Approaches”.

Granholm totesi tiettyjen maiden korostavan agroekologiaa myös ilmastoneuvotteluissa, ja kysyi, mikä on Suomen linja sen suhteen. Puheenjohtaja totesi, että agroekologia-keskustelussa kiteytyy peruskiista korkean teknologian maiden ja perinteisemmän maatalouden kannattajien välillä. Keskustelu on hyvin politisoitunut ja Suomen ei tarvitse profiloitua erikseen minkään suunnan kannattajaksi. Suomi korostaa tieteeseen perustuvaa (science based) toimintaa ryhtymättä kuitenkaan bioteknologian lipunkantajaksi.

Taivalmaan esitys pöytäkirjan liitteenä.

1. Globaali ruokaturva arkkitehtuuri

Taivalmaa kertoi suunnitelmista järjestää vuonna 2021 Food Systems Summit edesauttamaan SDG2 tavoittamista, joka nykymenolla jää saavuttamatta. Yksityiskohtaista tietoa Summitista ei tässä vaiheessa vielä ole. Kesäkuussa 2020 Saksassa ja joulukuussa 2020 Japanissa järjestettävät ruoka- ja ravitsemusturvakokoukset tuottavat materiaalia Summitiin. Vuonna 2020 järjestettäviä FAO:n aluekokouksia on myös suunniteltu Summitia valmisteleviksi. Summit on suunnitteilla järjestää New Yorkissa syyskuussa 2021 YK:n yleiskokouksen yhteydessä. Valmistelukokous pidettäisiin Roomassa kuusi kuukautta aikaisemmin. Tätä ei kuitenkaan vielä ole virallisesti vahvistettu. YK:n pääsihteeri nimittää erityislähettilään prosessin vetäjäksi.

Toimikunta kävi asiasta ”lähetekeskustelun” ja oli yhtä mieltä asian tärkeydestä. Päätös Suomen valmisteluista ja osallistumistasosta tulee tehdä heti Summitin raamien selkiydyttyä. Kansallisen valmistautumisen tulee olla laajapohjaista. Suomi voisi osallistua prosessiin esim. kansainvälisen kasvinterveysvuoden kautta.

Ruokajärjestelmälle tarvitaan tarpeeksi laaja määritelmä niin, että kaikki tärkeät osa-alueet saadaan mukaan, myös esim. ravitsemus- ja terveyskysymykset. Aikaisemmat ruokaturvahuippukokoukset (mm. 1996) keskittyivät tuotannon lisäämiseen, nyt on kyse koko ruokajärjestelmän toimivuudesta. Nykyisen ruokajärjestelmän riskit konkretisoituvat esim. ilmastonmuutoksen, maaperän köyhtymisen, biodiversiteetin vähenemisen ja lisääntyvien kasvi- ja eläintautien myötä. Vaikka paluu entiseen pienviljelymuotoiseen järjestelmään houkuttaa, ei asiaa tulee liiaksi romantisoida. Kiihtyvä urbanisaatio vaatii uudenlaisen tuotanto- ja kulutusalueiden suhteen määrittämistä. Kaupungit eivät tule pärjäämään ilman maatalousjärjestelmän palveluja.

1. FAO:n hallintoneuvosto, 2.-6.12 ja sitä valmistelleet ohjelma- ja finanssikomiteoiden kokoukset

Joulukuun kokous on pääjohtaja Qu:n ensimmäinen hallintoneuvosto ja odotettavissa on vain pieniä säätöjä kesällä hyväksyttyyn budjettiin. Isot muutokset tulevat vasta kesäkuun 2020 neuvostoon, joten nyt ei ole odotettavissa dramaattista kokousta. IPPC ja Codex Alimentariuksen tieteellinen työ saa lopultakin lisärahoitusta sääntömääräisestä budjetista. Myös biodiversiteettityön valtavirtaistamiselle FAO:n työssä osoitetaan rahoitusta. Pääjohtaja esittää myös joitakin organisatorisia muutoksia mm. innovaatiotoimiston, hauraimpien maiden asioiden toimiston ja päätiedehenkilön viran perustamiset. Rahoitus siirtoerinä eli budjettineutraaleja. GRULAC – maat ovat huolestuneita, jos konkreettinen apu keskittyy kaikkein köyhimpiin maihin ja keskitulon maat jäävät syrjäytetyksi.

Suomi EU –puheenjohtajamaana koordinoi EU:n puheenvuorot, joihin tulossa uusia muutosesityksiä vielä ennen neuvoston alkua. Suomi osallistuu myös raportin luonnostelukomiteaan. Helsingistä hallintoneuvoston kokoukseen osallistuvat Ollila, Santala ja Bäckman.

Granholm kysyi, onko Euroopan metsäsopimusneuvottelut hallintoneuvoston asialistalla.

Tämä ei ole FAO:n hallintoneuvoston asia. FAO:n juristi on luvannut selvittää, miten FAO:ssa asia etenee (Hulmi)

1. Kansainvälisen kasvinterveysvuoden, IYPH2020, virallinen lanseeraustilaisuus Roomassa 2.12.2019

Ralf Lopian kertoi Kansainvälisen kasvinterveysvuoden virallisesta lanseeraustilaisuudesta, joka järjestetään Roomassa 2.12. Suomesta tilaisuuteen osallistuvat kansliapäällikkö Husu-Kallio, Lopian sekä hallintoneuvoston valtuuskunta. Tilaisuudessa pidetään avainpuheenvuoroja (mm. kp. Husu-Kallio) sekä paneelikeskustelu, johon Lopian osallistuu. Tilaisuuden jälkeen järjestetään vastaanotto FAO:n tiloissa. Tilaisuus lähetetään suorana webcastinä.

1. FAO:n pääjohtajan Hand in Hand –aloite

Aulikki Hulmi kertoi pääjohtaja Qu:n Hand-in-Hand aloitteesta, jota koskevien kysymysten määrä lisääntyy mitä enemmän asiasta saadaan tietoa Roomassa. Aloitteellaan Qu haluaa yhdistää FAO:n alustalla avuntarvitsijat ja -antajat. On nopeasti autettava kaikkein heikompia maita. Tarvitaan konkreettisia toimia, jotka näkyvät SDG 1 ja 2 edistymisenä. Miten maatalous voi nostaa maita köyhyydestä. Eniten kysymyksiä herättää yhteistyö, erityisesti maatasolla, sillä avunantajamailla on omat kehitysyhteistyön toimintatapansa. YK:n kehitysreformi kytkeytyy läheisesti aloitteeseen. Hand-in-Hand on puolivalmis idea, johon pyydetään sitoumuksia.

Puheenjohtaja kiinnitti huomiota periaatteelliseen kysymykseen FAO:n legitimiteetistä yksittäisten maiden/yritysten toimille haavoittuvissa maissa.

1. Ajankohtaiset metsä/nexus –asiat

Heikki Granholm kertoi kansainvälisestä luonnonvaraverkostosta, jolla läheistä yhteistyötä FAO -toimikunnan kanssa. Verkostosta hiljattain tehdyn evaluaation tulokset olivat positiivisia ja toimintaa jatketaan saman tyyppisesti, hieman hioen. Keskiössä ruoka-metsä-vesi-energia nexus, jota on esitetty myös FAO:n Euroopan aluekokouksen aiheeksi. Nexus –ajattelu on sisällytetty myös Suomen EU pj-kaudella valmistelluissa maailman metsiä koskeviin päätelmiin. Päätelmiä ei valitettavasti ole vielä saatu työryhmässä valmiiksi. Kyseessä on vaikea horisontaalinen asia. Ranskalla kauppapolitikkaa koskevia kantoja, joita muut jäsenmaat eivät voi hyväksyä. Attaseat jatkavat neuvotteluja Brysselissä.

Granholm mainitsi myös 16.12 järjestettävästä maatalousneuvoston lounaasta, jossa on tarkoituksena keskustella maailman metsien kestävästä tulevaisuudesta. Ministerien lisäksi lounaalle kutsuttuja ovat mm. komissaari Urpilainen sekä FAO:n pääjohtaja Qu.

Puheenjohtaja totesi kv. luonnonvaraverkoston ja FAO –toimikunnan välisen yhteistyön olevan erinomainen esimerkki verkostotyöstä.

Jenna Kettunen totesi, että kv. luonnonvaraverkoston järjestämät tilaisuudet ovat olleet erittäin mielenkiintoisia. Tämä olisi hyvä näkyä myös Suomen rahoituspäätöksissä.

1. Muut mahdolliset asiat

Muita asioita ei ollut.

Puheenjohtaja päätti kokouksen toteamalla, että seuraavassa kokouksessa on tarkoitus keskustella FAO –toimikunnan toiminnasta ja miten sitä voisi edelleen kehittää istuvan toimikunnan kolmantena eli viimeisenä vuonna.

Seuraavan kokouksen ajankohta ilmoitetaan myöhemmin.

Pöytäkirjan vakuudeksi

Jyri Ollila Anna Santala

puheenjohtaja sihteeri